ཌོ་ནམ་ཁྲོམ་གྱིས་སྤོ་ལོ་གཉིས་པ་ཞིག་གཡུག་རྒྱུ་ཡོད་པ་དེ་ནི་བོད་ཀྱི་གནད་དོན་དེ་ཡིན་ཞིང་།བོད་ཀྱི་གནད་དོན་ལ་སྐད་ཆ་སྦོམ་པོ་རེ་བཤད་པ་ཙམ་མིན་པར་ཀྲུང་གོ་ལ་འགྲམ་ལྕགས་གཞུས་པའི་ཐབས་ཇུས་སྤེལ་རྒྱུ་ཡོད།སྐད་ཆའི་ཐོག་ནས་ཌོ་ནལ་ཁྲོམ་གྱིས་བོད་ལ་རང་བཙན་ཡོད་པའི་བསྒྲགས་གཏམ་སྤེལ་རུང་།དེས་བོད་ལ་རང་བཙན་ཐོབ་ཐུབ་པའི་ནུས་པ་གང་ཡང་སྤྲོད་མི་ཐུབ།ད་ཡོད་དབུ་མའི་ལམ་འགག་ས་ཡང་ཀྲུང་གོའི་ལག་པ་ལ་ཐུག་པ་ཡོད་པ་ལས་ནུབ་ཕྱོགས་ཀྱི་རྒྱབ་སྐྱོར་དེས་གང་ཡང་ཕན་གྱི་མེད་པར་གསལ་པོ་ཆགས་ཡོད།འོན་ཀྱང་ཌོ་ནལ་ཁྲོམ་གྱིས་རྔ་ལ་ལྟོས་ཏེ་ཆམ་ཞིག་འཁྲབ་རྒྱུ་ཡོད་པ་ནི་༸གོང་མཆོག་གདན་ཞུ་དང་དེ་ཡང་ཆབ་སྲིད་ཀྱི་རྣམ་པར་ཤུགས་ཆེན་མངོན་ཐབས་བྱ་རྒྱུ་དེ་ཡིན།ཀྲུང་གོས་ད་ནས་བཟུང་ཌོ་ནམ་ཁྲོམ་ལ་ཁོང་ཁྲོ་ཇི་ཙམ་སློང་ཐུབ་ན་རང་རེ་ལ་དེ་ཙམ་ཡག་པའི་གོ་སྐབས་ཤིག་མངོན་འགྱུར་འབྱུང་གི་ཡོད་ཅིང་།འགལ་ཟླའི་རྣམ་པ་མེ་རི་བཞིན་འབར་ཚེ་གཅིག་ཏུ་བྱས་ན།ཌོ་ནལ་ཁྲོམ་གྱི་སྲིད་འཛིན་ཁྲི་འདོན་མཛད་སྒོ་ལ་༸གོང་ས་མཆོག་མགྲོན་འབོད་བཟོ་སྲིད་ཅིང་།ཁྲི་ཁ་ལངས་པའི་རྗེས་ཀྱི་ཉིན་མ་བརྒྱའི་མཛད་རིམ་ནང་དུ་བོད་དང་འབྲེལ་བའི་གནད་དོན་ལའང་ལག་པ་འཆང་རྒྱུ་འོངས་ཉེ་ཆེ།འདི་དག་ནི་རང་རེ་ལ་མཚོན་ལ་དགའ་འོས་པ་ཞིག་ཨེ་ཡིན་མི་ཤེས་ལ་བོད་ཀྱི་གནད་དོན་ཐག་གཅོད་ཀྱི་དཀའ་ངལ་དེ་ཇེ་ཆེར་གཏོང་བའི་རྐྱེན་ངན་ཞིག་ཀྱང་འགྱུར་མི་སྲིད་པ་མིན།འོན་ཀྱང་ད་ཡོད་ཀྱི་རང་རེའི་བསམ་ཚུལ་ལྟར་ཀྲུང་གོ་ལ་གནག་པོ་ཞིག་བཟོ་ཐུབ་པ་ནི་གཏན་གཏན་རེད།